## Pravilnik o kriterijima za dodjelu dijelova ljudskog tijela i vođenja nacionalne liste čekanja

### NN 152/2005 (27.12.2005.), Pravilnik o kriterijima za dodjelu dijelova ljudskog tijela i vođenja nacionalne liste čekanja

# MINISTARSTVO ZDRAVSTVA I SOCIJALNE SKRBI

**2954**

Na temelju članka 33. stavka 3. i članka 37.
podstavka 2. Zakona o uzimanju i presađivanju dijelova ljudskoga tijela u svrhu
liječenja (»Narodne novine«, br. 177/04) ministar
zdravstva i socijalne skrbi donosi

## PRAVILNIK

### O KRITERIJIMA ZA DODJELU DIJELOVA LJUDSKOGA TIJELA I VOĐENJA NACIONALNE LISTE ČEKANJA

Članak 1.

Ovim Pravilnikom uređuju se postupci imunogenetske obrade, testovi za određivanje podudarnosti
tkiva primatelja i darivatelja i drugi kriteriji za dodjelu dijelova ljudskog
tijela radi presađivanja u svrhu liječenja te način vođenja nacionalne liste
čekanja.

Članak 2.

Svi državljani Republike Hrvatske sa stalnim
prebivalištem u Republici Hrvatskoj, a koji su osigurane osobe osnovnog zdravstvenog
osiguranja, imaju jednake mogućnosti uključivanja na nacionalnu listu čekanja
za presađivanje dijelova ljudskoga tijela (u daljnjem tekstu: nacionalna lista
čekanja) te zagarantiranu jednaku dostupnost liječenja presađivanjem dijelova
ljudskoga tijela.

Članak 3.

Bolesnici-kandidati za presađivanje dijelova
ljudskog tijela su bolesnici s oštećenjem organa ili tkiva koje više nije
moguće liječiti drugim metodama liječenja ili oni bolesnici kod kojih je zbog oštećenja
organa ili tkiva smanjena kvaliteta života, bez obzira na liječenje provedeno
sukladno medicinskim saznanjima.

Indikacije za presađivanje dijelova ljudskog
tijela specifične su za svaki organ i tkivo. Svaki ovlašteni transplantacijski
centar mora imati jasno određene indikacije za presađivanje dijelova ljudskog
tijela, koje moraju biti detaljno opisane u protokolu i usklađene s nacionalnim
smjernicama za dodjelu dijelova ljudskog tijela.

Nacionalne smjernice iz stavka 3. ovoga članka
određuju se posebnim propisom koji donosi ministar nadležan za zdravstvo.

Članak 4.

Za svaki organ ili tkivo u Republici Hrvastsakoj vodi se posebno nacionalna lista čekanja.

Nacionalnu listu čekanja vodi ministarstvo
nadležno za zdravstvo.

Upis mogućeg primatelja na nacionalnu listu
čekanja obavljaju zdravstvene ustanove koje imaju odobrenje ministra nadležnog
za zdravstvo za presađivanje dijelova ljudskog tijela (u daljnjem tekstu:
transplantacijski centar).

Primatelji organa od živih darivatelja moraju
ispuniti iste kriterije za upis na istu listu čekanja kao i primatelji organa s
umrle osobe.

Članak 5.

Odluku o upisu na nacionalnu listu čekanja
donosi Povjerenstvo transplatacijskog centra.

Članove Povjerenstva iz stavka 1. ovoga članka imenuje
ravnatelj transplantacijskog centra iz redova transplantacijskih stručnjaka.

Povjerenstvo iz stavka 1. ovoga članka prihvaća
ili odbija prijedlog za upis na nacionalnu listu čekanja za svaki organ,
odnosno tkivo, posebno.

Članak 6.

Upis bolesnika na nacionalnu listu čekanja
obavlja se na temelju njegovog prethodnog informiranog pisanog pristanka.

Za bolesnika koji nije poslovno sposoban ili
nije sposoban za rasuđivanje ili je maloljetan pristanak iz stavka 1. ovoga
članka daje njegov zakonski zastupnik, odnosno skrbnik.

Članak 7.

Za vrijeme čekanja na presađivanje organa ili
tkiva bolesnik mora obavljati redovite kontrolne preglede u skladu s protokolom
transplantacijskog centra.

Članak 8.

Nacionalna lista čekanja vodi se u pisanom
i//ili elektronskom obliku.

Kandidate na nacionalnu listu čekanja upisuju
osobe koje ovlašćuje ravnatelj transplantacijskog centra.

Članak 9.

O svakoj promjeni zdravstvenog stanja bolesnika
na nacionalnoj listi čekanja, koja trenutno onemogućava presađivanje, nadležni
liječnik treba pisanim putem ili u elektronskom obliku i telefonski
obavijestiti ovlaštene osobe iz stavka 2. članka 8. ovoga Pravilnika, koja će
bolesnika privremeno isključiti s nacionalne liste čekanja.

Bolesnika na nacionalnu listu čekanja ponovno
upisuje ovlaštena osoba iz stavka 2. članka 8. ovoga Pravilnika nakon
poboljšanja njegova zdravstvenoga stanja. Odluku o ponovnom upisivanju na listu
čekanja donosi Povjerenstvo iz stavka 1. članka 5. ovoga Pravilnika.

Svaka promjena stanja na nacionalnoj listi čekanja
bilježi se u pisanom obliku i/ili u elektronskoj bazi podataka najkasnije 24
sata po nastanku promjene.

Članak 10.

Povjerenstvo iz stavka 1. članka 5. ovoga
Pravilnika može bolesnika-kandidata za presađivanje trajno isključiti s
nacionalne liste čekanja na temelju kriterija koji su određeni protokolom
transplantacijskog centra i usklađeni s nacionalnim smjernicama.

Članak 11.

Bolesnik-kandidat za presađivanje može nadležnom
transplantacijskom centru podnijeti pisani zahtjev za isključenje s nacionalne
liste čekanja.

Za bolesnika koji nije poslovno sposoban ili
nije sposoban za rasuđivanje ili je maloljetan zahtjev iz stavka 1. ovoga
članka daje njegov zakonski zastupnik, odnosno skrbnik.

Bolesnik-kandidat ispisuje se s nacionalne liste
čekanja u slučaju smrti ili nakon obavljenog presađivanja.

Članak 12.

Svaki transplantacijski centar mora obavljati
djelatnost na temelju detaljno izrađenih protokola u skadu
s nacionalnim smjernicama.

Protokoli iz stavka 1. ovoga članka sadrže
indikacije i kontraindikacije za presađivanje organa i tkiva, kriterije za upis
bolesnika na nacionalnu listu čekanja, pripremu bolesnika prije presađivanja,
operativni postupak i postoperativno praćenje.

Protokoli moraju biti revidirani od strane
stručnjaka najmanje jednom godišnje i moraju biti usklađeni s nacionalnim
smjernicama.

Protokoli moraju biti utvrđeni u svakoj
zdravstvenoj ustanovi u kojoj se liječe bolesnici prije i poslije presađivanja
organa i tkiva te dostupni zdravstvenom osoblju i bolesnicima prilikom obrade
za upis na listu čekanja. Protokol mora biti objavljen na web-stranici
zdravstvene ustanove.

Primjerak protokola transplantacijski centri
moraju dostaviti ministarstvu nadležnom za zdravstvo.

Članak 13.

Svaki transplantacijski centar mora postupati u
skladu s nacionalnim smjernicama iz stavka 3. članka 3. ovoga Pravilnika za
dodjelu dijelova ljudskog tijela u svrhu liječenja.

Pri odabiru primatelja moraju se poštovati:

– medicinski kriteriji,

– stupanj hitnosti,

– imunogenetski
kriteriji,

– vrijeme čekanja,

– posebne okolnosti (npr.
dijete, primatelj više organa).

Članak 14.

Odabir i način vrednovanja kriterija iz stavka
2. članka 13. ovoga Pravilnika specifični su za svaki organ, odnosno tkivo i
obavljaju se u skladu s nacionalnim smjernicama iz stavka 3. članka 3. ovoga
Pravilnika.

Potrebni testovi za određivanje tkivne podudarnosti moraju biti usklađeni s međunarodnim
standardima.

Standardi iz stavka 2. ovoga članka određeni su
posebnim propisom iz stavka 4. članka 3. ovoga Pravilnika.

Imunogenetsku obradu i testove za
određivanje podudarnosti tkiva primatelja i darivatelja obavlja ovlašteni
laboratorij s međunarodnom akreditacijom koji određuje ministar nadležan za
zdravstvo.

Članak 15.

Svaki transplantacijski centar obvezan je
ispunjavati propisane protokole za praćenje bolesnika nakon presađivanja
organa, odnosno tkiva i redovito ih dostavljati ministarstvu nadležnom za
zdravstvo.

Članak 16.

Za ponovni upis na nacionalnu listu čekanja važe
ista pravila kao za prvi upis.

Za hitno presađivanje organa ili tkiva važe
posebna pravila, koja moraju biti detaljno određena posebnim propisom iz stavka
4. članka 3. ovoga Pravilnika.

Članak 17.

Izabrani liječnici primarne zdravstvene zaštite
i liječnici specijalisti moraju biti educirani o dostupnosti i indikacijama za
različite vrste presađivanja dijelova ljudskoga tijela.

Edukaciju liječnika iz stavka 1. ovoga članka
provode nadležne komore u suradnji sa stručnjacima iz transplantacijskih
centara te ministarstva nadležnog za zdravstvo.

Članak 18.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-02/05-04/17

Urbroj: 534-06-05-1

Zagreb, 15. prosinca 2005.

Ministar

**doc****. dr. sc. Neven Ljubičić**, v. r.

Pravilnik, NN 152/2005-2954